Николай Гумильов
По стените на старата къща…

Превод от руски: Бойко Ламбовски, 1993

chitanka.info

По стените на старата къща

скачат призраци всяка минута.

И ридаят, крещят и се мръщят

триста гнома в дома безприютен.

По столовете, масите, пода… —

вие също ги бихте съзрели.

Мрази светлото тази порода.

Лъч не виждат по цели недели…

А телцата им болни и странни

трепкат като листата наесен,

откогато са тук без стопанин —

в този дом, допреди жив и весел.

Става все по-унило и тихо,

все по-душен е вътре животът.

Те тогава сами удушиха

своя собствен стопанин в леглото.

Погребалните свещи изтляха,

отшумя и печалният спомен.

Само шушнат под старата стряха

неми укори, сълзи бездомни.

По стените на старата къща

скачат призраци всяка минута.

И ридаят, крещят и се мръщят

триста гнома в дома безприютен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.